Aká bola vyťaženosť Slovákov pred reprezentačným zrazom?
Slovenskú futbalovú reprezentáciu čakajú kvalifikačné boje v J- skupine o postup na Euro 2024. V štvrtok sa v Trnave predstavíme proti nepríjemnému Luxembursku, v nedeľu potom v Bratislave na Tehelnom poli privítame Bosnu a Hercegovinu. Ako na tom boli v poslednom čase naši reprezentanti - to je otázka. Nie všetci sú totižto vo svojich kluboch v ideálnej pozícii.
Brankári :
Martin Dúbravka by mal byť našou jednotkou. V tejto sezóne odchytal 2 reprezentačné zápasy, dvakrát stál v bránke Manchestru United v pohári. Na jar chytal raz v pohári za Newcastle a naposledy chytal ešte v Premier League v drese Newcastle proti Liverpoolu, keď v 25. min nahradil v bránke vylúčeného Popa. Neinkasoval. Marek Rodák odchytal v tomto kalendárnom roku pohárové 4 zápasy, ten posledný proti Leedsu pred cca 3 týždňami. Podal v ňom výborný výkon. Inak sedí len na lavičke, prednosť pred ním dostáva Nemec Bernd Leno. Henrich Ravas je jednotkou poľského Widzewu Lodž, naposledy s tímom prehral s Lechom Poznaň 1:2.
Obrancovia:
Peter Pekarík v Herthe Berlín permanentne nehráva. Na jar má jeden zápas v základnej zostave. V nedeľu bol na lavičke náhradníkov. Michal Tomič v zime prestúpil do Slavie Praha a aktuálne hosťuje v Mladej Boleslavi. Cez víkend odohral 36 minút na ihrisku Olomouca. Tiež nehral v základe. Denis Vavro s FC Kodaň ide bomby a vyhráva, kade s ňou chodí. Denis naposledy odohral 90 minút s Viborgom (2:1). Problémom je Milan Škriniar, ktorý je dlhé obdobie "mimo" pre problémy s chrbtom. Pred týždňom odohral 10 minút v odvete osemfinále Ligy majstrov na ihrisku FC Porto, v zápase, v ktorom jeho Inter Miláno postúpil. V nedeľu v derby s Juventusom Turín (0:1) už ale nebol v nominácii na zápas.
Norbert Gyombér mal jedno vážnejšie zranenie zadného stehenného svalu, ktoré sa mu neskôr obnovilo, no už je pevnou súčasťou Salernitany, ktorá je blízko k záchrane v Serie A. Cez víkend proti Bologni odohral 87 minút. Výbornú formu má Dávid Hancko, ktorému sa darí v holandskej Eredivisie, ale aj v pohárovej Európe. Tam po demontáži Šachtaru Doneck prišla opäť ďalšia skvelá chvíľka - Feyenoord totižto zdolal v lige Ajax 3:2 a Dávid odohral celý zápas a prihral na gól. Má vynikajúcu formu. Potešiteľné je, že v Cagliari, v mužstve druhej talianskej ligy hráva Adam Obert. Je to nádejný, talentovaný obranca, cez víkend proti Strelcovej Reggine (Strelec odohral druhý polčas) odohral celý zápas. Dobrá škola pre náš talent. Vernon De Marco v Slovane pravidelne hráva, v nedeľu podal dobrý výkon v Podbrezovej a v 40. min otváral skóre stretnutia, keď zblízka dorazil vyrazenú strelu Ludhom.
Záložníci:
Patrik Hrošovský zažíva s belgickým Genkom dobrú sezónu, naposledy remizovali na ihrisku Cercle Bruggy 1:1 a Patrik odohral 78 minút. Stanislav Lobotka - ten žiari. Hráva pravidelne, parádne a aj víťazne. SSC Neapol vyhral na ihrisku FC Turín 4:0 a naša motorová myš v strede poľa odohrala 85 minút. V dobrej forme je aj Juraj Kucka, ktorý pred týždňom skóroval proti Bazileju v Konferenčnej Lige a cez víkend podal dobrý výkon v Podbrezovej, kde odohral celý zápas. Darí sa aj Benesovmu Hamburgu, ktorý sa chce vrátiť do Bundesligy. László hráva, aj keď naposledy odohral iba polčas proti Kielu (0:0).
Celé zápasy v Taliansku hráva aj Ondrej Duda, čo by sa mu v Kolíne akiste nedarilo. Len jeho Hellas Verona je v zostupovom pásme, naposledy prehrala existenčný zápas so Sampdoriou Janov 1:3, Duda odohral celý zápas. Cenný výsledok sa podaril Matúšovi Berovi s jeho Vitesse Arnhem. Remíza proti PSV Einhoven 1:1 takým je, náš reprezentant odohral, samozrejme, celý zápas. Strelecky sa darí v Austrálii nášmu navrátilcovi do repre mundúru Róbertovi Makovi, ktorý ale cez víkend s FC Sydney vysoko prehral 0:4 a Róbert odohral 84 minút. Gólovo to sype aj Lukášovi Haraslínovi, ktorý dal 12. gól, ak rátame prípravu, pohár, aj jeho ligové vystúpenia v Sparte Praha. Haraslín sa presadil aj v sobotu v 45. min súboja s Hradcom Králové, keď prekonal Pavla Bajzu. Odohral 78 minút. Pravidelne v Holandsku hráva aj Tomáš Suslov, naposledy odohral 83 min s Heerevenom (0:2). Menšiu vyťaženosť má Erik Jirka, ktorý odohral 22 minút pri prekvapujúcej prehre Plzne na ihrisku Bohemiansu 1905 1:2.
Útočníci:
Róbert Boženík sa v portugalskej Boaviste Porto trápi. Nech potom vyznie akokoľvek jeho druhý ligový gól, ktorý strelil s Famalicaom cez víkend. Pri prehre svojho tímu odohral 25 minút. Pravidelne hráva Adam Zreľák, ktorý si odkrútil 54 minút pri víťazstve 2:0 Warty Poznaň nad Lechiou Gdansk. Nehral pre zmenu kapitán Banskej Bystrice Róbert Polievka, nie však kvôli výkonnosti, ale kvôli chrípke. Pod Urpínom však pravidelne hráva, hviezdi, v tejto sezóne Fortuna ligy dosiahol už 14 gólov.
Pridaj sa k fanúšikom na facebooku a dostávaj vždy čerstvé info priamo z trávnika!
Rubrika: Správy → Aktuálne z domovaPridať komentár